text: Ældre kvinde narret: Fik stjålet sit dankort af østeuropæere
  27 oktober 2016 kl. 19.43
  En 75-årig kvinde fik i eftermiddag franarret sit dankort af to østeuropæiske kvinder. Inden kortet blev spærret fik kvinderne hævet cirka 10.000 kroner.
  To østeuropæiske kvinder med tørklæde antastede i dag ved 15-tiden en 75-årig kvinde, da hun kom ud fra Løve Apoteket i Aabenraa.
  - De spurgte hende om vej til sygehuset på gebrokkent engelsk, siger Erik Lindholdt, vagtchef ved Syd- og Sønderjyllands Politi til TV SYD.
  De to kvinder står meget tæt på den ældre kvinde og på et tidspunkt bemærker hun, at hendes pung og mobiltelefon ligger på jorden. Da kvinderne er gået og hun samler tingene op fra jorden, er hendes dankort væk.
  - Inden hun når at spærre kortet, så har de to kvinder nået at hæve cirka 10.000 kroner fra kvindens konto. De har formegentlig afluret hendes pinkode, da hun betalte inde på apoteket, siger Erik Lindholdt. 
  De to kvinder beskrives som 20 og 30 år, spinkle af bygning, 165 cm høje og med tørklæder.
  
  
  